Številka: 0100-565/2019/9

Datum: 31. 7. 2019

Zadeva: Zaprosilo za pomoč pri tolmačenju uvrstitvenega razreda – odgovor

Zveza: vaše elektronsko zaprosilo z dne 29. 7. 2019 ter dopolnitev z dne 30. 7. 2019

Prejeli smo vaše zaprosilo za pomoč pri tolmačenju primerjav uvrstitvenih plačnih razredov na obeh delovnih mestih oziroma za izplačilne in uvrstitvene plačne razrede javne uslužbenke na novem delovnem mestu 1. 8. 2019, 1. 11. 2019 in 1. 12. 2019. V konkretnem primeru sta trenutna izplačilna plačna razreda na obeh delovnih mestih enaka (trenutno 35. plačni razred), medtem ko je uvrstitveni plačni razred višji na delovnem mestu Diplomirane medicinske sestre.

Javna uslužbenka je zaposlena na kombiniranem delovnem mestu, tj. 20% na delovnem mestu Srednje medicinske sestre v intenzivni terapiji III (šifra delovnega mesta E035014) in 80% na delovnem mestu Diplomirane medicinske sestre v intenzivni terapiji III (šifra delovnega mesta E037020). Javna uslužbenka za delovno mesto Diplomirane medicinske sestre ne izpolnjuje pogoja izobrazbe ter opravlja delo na delovnem mestu Diplomirane medicinske sestre v intenzivni terapiji III (šifra delovnega mesta E037020) z nižjo izobrazbo od zahtevane, vendar pa več kot 23 let delovne dobe. Javna uslužbenka se s 1. 8. 2019 premešča na delovno mesto Diplomirane medicinske sestre v intenzivni terapiji III (šifra delovnega mesta E037020) v 100% deležu.

Na delovnem mestu Srednje medicinske sestre v intenzivni terapiji III (šifra delovnega mesta E035014) je javna uslužbenka dosegla 9 napredovanj v plačne razrede pred 1. 4. 2019, 1. 4. 2019 pa je napredovala v plačne razrede še za 1 plačni razred, skupaj je torej dosegla 10 napredovanj v plačne razrede. Razpon plačnih razredov možnih napredovanj na dan 7. 12. 2018, tj. pred uveljavitvijo Dogovora o plačah in drugih stroških dela v javnem sektorju (Uradni list RS, št. 80/18, v nadaljevanju: Dogovor) ter aneksov h kolektivnim pogodbam dejavnosti (Uradni list RS, št. 80/18), je bil od 25. plačnega razreda do 35. plačnega razreda. Na dan 8. 12. 2018 je razpon plačnih razredov možnih napredovanj od 27. plačnega razreda do 37. plačnega razreda, saj se je delovno mesto Srednje medicinske sestre v intenzivni terapiji III (šifra delovnega mesta E035014) s 8. 12. 2018 uvrstilo za 2 plačna razreda višje. Javni uslužbenci na tem delovnem mestu pridobijo pravico do izplačila višje plače v skladu z Aneksom h Kolektivni pogodbi za zaposlene v zdravstveni negi (Uradni list RS, št. 80/18) glede na uvrstitev delovnega mesta na dan pred uveljavitvijo tega aneksa postopno, in sicer:

a) s 1. januarjem 2019 prvi plačni razred povišanja,

b) s 1. novembrom 2019 drugi plačni razred povišanja.

Na delovnem mestu Diplomirane medicinske sestre v intenzivni terapiji III (šifra delovnega mesta E037020) je javna uslužbenka dosegla 2 napredovanji v plačne razrede pred 1. 4. 2019, 1. 4. 2019 pa je napredovala v plačne razrede še za 2 plačna razreda, skupaj je dosegla 4 napredovanja v plačne razrede. Razpon plačnih razredov možnih napredovanj na dan 7. 12. 2018, tj. pred uveljavitvijo Dogovora o plačah in drugih stroških dela v javnem sektorju (Uradni list RS, št. 80/18, v nadaljevanju: Dogovor) ter aneksov h kolektivnim pogodbam dejavnosti (Uradni list RS, št. 80/18), je bil od 33. plačnega razreda do 43. plačnega razreda. Na dan 8. 12. 2018 je razpon plačnih razredov možnih napredovanj od 36. plačnega razreda do 46. plačnega razreda, saj se je delovno mesto Diplomirane medicinske sestre v intenzivni terapiji III (šifra delovnega mesta E037020) s 8. 12. 2018 uvrstilo za 3 plačne razrede višje. Javni uslužbenci na tem delovnem mestu pridobijo pravico do izplačila višje plače v skladu z Aneksom h Kolektivni pogodbi za zaposlene v zdravstveni negi (Uradni list RS, št. 80/18) glede na uvrstitev delovnega mesta na dan pred uveljavitvijo tega aneksa postopno, in sicer:

a) s 1. januarjem 2019 prvi plačni razred povišanja,

b) s 1. novembrom 2019 drugi plačni razred povišanja, ne glede na točko c) prvega odstavka navedenega aneksa pa pridobijo javni uslužbenci na delovnih mestih[[1]](#footnote-1) diplomirane medicinske sestre v intenzivni terapiji III (šifra E037020) s 1. novembrom 2019 tudi pravico do izplačila tretjega plačnega razreda povišanja.

**I. Stanje na dan 1. 4. 2019:**

Javna uslužbenka ima na dan 1. 4. 2019 (dan zadnjih napredovanj v plačni razred) oziroma na dan 31. 7. 2019 (stanje je namreč enako tudi na dan pred napredovanjem na delovno mesto Diplomirane medicinske sestre v intenzivni terapiji III (šifra delovnega mesta E037020) v 100% deležu) na delovnem mestu:

a) **Srednje medicinske sestre v intenzivni terapiji III (šifra delovnega mesta E035014):**

* **uvrstitveni 37. plačni razred** (27. plačni razred + 9 plačnih razredov napredovanj pred 1. 4. 2019 +1 plačni razred napredovanja s 1. 4. 2019),
* **izplačilni 35. plačni razred** (37. plačni razred – 1 plačni razred napredovanja[[2]](#footnote-2) s 1. 4. 2019 – 1 plačni razred postopnosti pridobivanja pravica do plače s 1. 11. 2019).

b**) Diplomirane medicinske sestre v intenzivni terapiji III (šifra delovnega mesta E037020)**, upoštevajoč, da:

1. je od 8. 12. 2018 dalje razpon plačnih razredov možnih napredovanj na tem delovnem mestu od 36. plačnega razreda do 46. plačnega razreda, saj se je delovno mesto Diplomirane medicinske sestre v intenzivni terapiji III (šifra delovnega mesta E037020) s 8. 12. 2018 uvrstilo za tri plačne razrede višje;
2. javni uslužbenci na tem delovnem mestu pridobijo pravico do izplačila višje plače v skladu z Aneksom h Kolektivni pogodbi za zaposlene v zdravstveni negi (Uradni list RS, št. 80/18) glede na uvrstitev delovnega mesta na dan pred uveljavitvijo tega aneksa postopno, in sicer s 1. januarjem 2019 prvi plačni razred povišanja, s 1. novembrom 2019 pa drugi plačni razred povišanja ter tretji plačni razred povišanja;
3. javna uslužbenka za delovno mesto Diplomirane medicinske sestre ne izpolnjuje pogoja izobrazbe ter opravlja delo na delovnem mestu Diplomirane medicinske sestre v intenzivni terapiji III (šifra delovnega mesta E037020) z nižjo izobrazbo od zahtevane, vendar pa ima več kot 23 let delovne dobe, zaradi česar je **njen razpon plačnih razredov možnih napredovanj zaradi uporabe drugega odstavka 14. člena ZSPJS[[3]](#footnote-3) od 35. plačnega razreda do 45. plačnega razreda**[[4]](#footnote-4):

* **uvrstitveni 39. plačni razred** (35. plačni razred + 2 napredovanji v plačne razrede pred 1. 4. 2019 + 2 napredovanji v plačne razred s 1. 4. 2019),
* **izplačilni 35. plačni razred** (39. plačni razred – 2 plačna razreda napredovanj[[5]](#footnote-5) s 1. 4. 2019 – 2 plačna razreda postopnosti pridobivanja pravice do plače s 1. 11. 2019).

**II. Stanje na dan 1. 8. 2019:**

Javna uslužbenka se bo s 1. 8. 2019 premestila v 100% na delovno mesto Diplomirane medicinske sestre v intenzivni terapiji III (šifra delovnega mesta E037020). V primeru t.i. kombiniranih delovnih mest, torej ko javni uslužbenec pred premestitvijo v deležih zaseda tako delovno mesto srednje medicinske sestre kot tudi delovno mesto diplomirane medicinske sestre, se glede na to, da zaposleni že opravlja delo na delovnem mestu diplomirane medicinske sestre, to upošteva tako, da se zaposlenemu na delovnem mestu diplomirane medicinske sestre določi plača, kot jo je že prejemal na delovnem mestu diplomirane medicinske sestre. V konkretnem primeru to pomeni, da ima javna uslužbenka, ne glede na to, da sta izplačilna plačna razreda tako na delovnem mestu Srednje medicinske sestre v intenzivni terapiji III (šifra delovnega mesta E035014) kakor tudi na delovnem mestu Diplomirane medicinske sestre v intenzivni terapiji III (šifra delovnega mesta E037020) enaka (35. plačni razred), na dan 1. 8. 2019:

* **uvrstitveni 39. plačni razred** (35. plačni razred + 2 napredovanji v plačne razrede pred 1. 4. 2019 + 2 napredovanji v plačne razred s 1. 4. 2019),
* **izplačilni 35. plačni razred** (39. plačni razred – 2 plačna razreda napredovanj[[6]](#footnote-6) s 1. 4. 2019 – 2 plačna razreda postopnosti pridobivanja pravice do plače s 1. 11. 2019).

**III. Stanje na dan 1. 11. 2019:**

Javna uslužbenka ima na dan 1. 11. 2019 na delovnem mestu Diplomirane medicinske sestre v intenzivni terapiji III (šifra delovnega mesta E037020), ker pridobijo javni uslužbenci na tem delovnem mestu pravico do izplačila višje plače v skladu z Aneksom h Kolektivni pogodbi za zaposlene v zdravstveni negi (Uradni list RS, št. 80/18) upoštevajoč postopnost (glede na uvrstitev delovnega mesta na dan pred uveljavitvijo tega aneksa) s 1. novembrom 2019 drugi plačni razred povišanja in tretji plačni razred povišanja:

* **uvrstitveni 39. plačni razred** (35. plačni razred + 2 napredovanji v plačne razrede pred 1. 4. 2019 + 2 napredovanji v plačne razred s 1. 4. 2019),
* **izplačilni 37. plačni razred** (39. plačni razred – 2 plačna razreda napredovanj[[7]](#footnote-7) s 1. 4. 2019).

**IV. Stanje na dan 1. 12. 2019:**

Javna uslužbenka ima na dan 1. 12. 2019 na delovnem mestu Diplomirane medicinske sestre v intenzivni terapiji III (šifra delovnega mesta E037020), ker je s 1. 4. 2019 napredovala za dva plačna razreda, upoštevajoč zamik izplačila plače iz naslova napredovanj na podlagi četrtega odstavka 16. člena ZSPJS ter prvega odstavka 8. člena Uredbe o napredovanju javnih uslužbencev v plačne razrede (Uradni list RS, št. 51/08, 91/08, 113/09 in 22/19) na 1. 12. 2019:

* **uvrstitveni 39. plačni razred** (35. plačni razred + 2 napredovanji v plačne razrede pred 1. 4. 2019 + 2 napredovanji v plačne razred s 1. 4. 2019),
* **izplačilni 39. plačni razred** (35. plačni razred + 2 napredovanji v plačne razrede pred 1. 4. 2019 + 2 napredovanji v plačne razrede s 1. 4. 2019).

Javna uslužbenka ima tako 1. 12. 2019 enak izplačilni plačni razred in uvrstitveni plačni razred, tj. 39. plačni razred.

Glede drugega odstavka 19. člena ZSPJS pa predlagamo, da se v primeru, da je plača javnega uslužbenca na deležu delovnega mesta Srednje medicinske sestre pred premestitvijo višja (v vašem konkretnem primeru pa enaka), kot bi jo na podlagi prej navedenega prejemal, uporabi institut določitve višje plače na podlagi drugega odstavka 19. člena ZSPJS, odločitev o tem, ali boste Ministrstvo za zdravje zaprosili za soglasje v skladu s drugim odstavkom 19. člena ZSPJS pa je tudi v konkretnem primeru v pristojnosti predstojnika. Javnega uslužbenca se lahko uvrsti v plačni razred, ki bi se mu določil v primeru določitve plače na podlagi prvega odstavka 19. člena ZSPJS, če bi zasedal pred premestitvijo le delovno mesto Srednje medicinske sestre. Ob tem je treba upoštevati, da drugi odstavek 19. člena ZSPJS omogoča višjo uvrstitev za največ pet plačnih razredov od izhodiščnega plačnega razreda delovnega mesta.

S spoštovanjem,

Peter Pogačar

generalni sekretar

1. Pa tudi na delovnih mestih diplomirane babice v porodnem bloku ali IT III (šifra E037006) in diplomirane babice v neonatalnem oddelku (šifra E037004). [↑](#footnote-ref-1)
2. Pri napredovanju v višji plačni razred s 1. 4. 2019 je treba upoštevati zamik izplačila plače iz naslova napredovanj na podlagi četrtega odstavka 16. člena ZSPJS na 1. 12. 2019, enako določa prvi odstavek 8. člena Uredbe o napredovanju javnih uslužbencev v plačne razrede (Uradni list RS, št. 51/08, 91/08, 113/09 in 22/19). [↑](#footnote-ref-2)
3. Zakon o sistemu plač v javnem sektorju (Uradni list RS, št. 108/09 – uradno prečiščeno besedilo, 13/10, 59/10, 85/10, 107/10, 35/11 – ORZSPJS49a, 27/12 – odl. US, 40/12 – ZUJF, 46/13, 25/14 – ZFU, 50/14, 95/14 – ZUPPJS15, 82/15, 23/17 – ZDOdv, 67/17 in 84/18). [↑](#footnote-ref-3)
4. Pravica do plače (izplačilni plačni razred) glede na povišanje uvrstitve delovnega mesta upoštevajoč njen nižji razpon plačnih razredov možnih napredovanje **brez upoštevanja že doseženih napredovanj** bi bila na dan 1. 1. 2019 33. plačni razred, na 1. 11. 2019 pa 35. plačni razred (34. plačni razred +35. plačni razred). Uvrstitveni plačni razred **brez upoštevanja že doseženih napredovanj pa 35. plačni razred.** [↑](#footnote-ref-4)
5. Pri napredovanju v višji plačni razred s 1. 4. 2019 je treba upoštevati zamik izplačila plače iz naslova napredovanj na podlagi četrtega odstavka 16. člena ZSPJS na 1. 12. 2019, enako določa prvi odstavek 8. člena Uredbe o napredovanju javnih uslužbencev v plačne razrede (Uradni list RS, št. 51/08, 91/08, 113/09 in 22/19). [↑](#footnote-ref-5)
6. Isto kot v komentarju pod št. 5. [↑](#footnote-ref-6)
7. Isto kot v komentarju pod št. 5. [↑](#footnote-ref-7)